SKRIFTLIG FORESPØRGSEL E-1018/00

af Jean-Claude Martinez (TDI) til Rådet

(6. april 2000)

Om: Fællesskabspræference for nødder, kastanjer og johannesbrød

Ca. 300 00 familier varetager i Europa produktionen af mandler, hasselnødder, kastanjer og johannesbrød. Men EU har så stort et underskud, at det er verdens største importør af mandler, som for 74 %'s vedkommende produceres i USA, hasselnødder, som for 75 %'s vedkommende produceres i Tyrkiet, og valnødder, som produceres i Californien og Kina.

Nedsættelsen af tolden, der nu er nede på 2 % som følge af Marrakech-aftalerne, skaber fare for, at vore bedrifter, hvis produktionsomkostninger ikke kan bringes ned på samme niveau som Tyrkiets, Kinas og USA's sociale og miljømæssige dumpingpriser, forsvinder fuldstændigt.

Men mandeltræer, kastanjetræer og valnøddetræer beskytter jordbunden og miljøet og skaber arbejde og balance i landdistrikterne. EU har på 10 år investeret 725 mio. euro i denne sektor, men i dag findes der ikke længere én specifik støtte.

Agter Rådet eventuelt blot inden for rammerne af miljøpolitikken og politikken for udvikling af landdistrikterne at sikre en berettiget finansiering af en aktivitet, hvis forsvinden indirekte ville bevirke væsentligt højere omkostninger end en rimelig finansiering af dens overlevelse?

Hvilke konkrete, præcise og effektive foranstaltninger agter Rådet at træffe?

Svar

(10. juli 2000)

Rådet minder om, at det i marts 1989 vedtog særlige foranstaltninger for nødder og johannesbrød(1); i henhold til disse foranstaltninger er der fastsat en hektarstøtte på 200-475 ECU pr. år inden for rammerne af de planer, der blev iværksat mellem 1989 og 1996 for en maksimal varighed af ti år, med henblik på at forbedre kvaliteten og fremme afsætningen af johannesbrød, mandler, hasselnødder, valnødder og pistacienødder. De godkendte planer forvaltes af anerkendte producentorganisationer og omhandler aktioner til forbedring af produktionen af disse produkter, især foranstaltninger til forbedring af plantesundheden. Disse foranstaltninger gælder indtil udløbet af de sidste planer, dvs. indtil 2006.

I øvrigt ydes der i henhold til artikel 55 i forordningen om den fælles markedsordning for frugt og grøntsager(2) et tilskud på 15 ECU/100 kg for hasselnødder i produktionsårene 1997/1998, 1998/1999 og 1999/2000.

Desuden ydes der i henhold til samme forordning en finansiel fællesskabsstøtte til producentorganisationer, der iværksætter driftsprogrammer til forbedring af produktionen og afsætningen af frugt og grøntsager og til fremme af miljøvenlige teknikker. Disse driftsprogrammer godkendes af de nationale myndigheder og kan omfatte særlige foranstaltninger for nødder.

Rådet erkender således nøddesektorens økonomiske og sociale betydning, og at det vil medføre vanskeligheder for en stor del af sektoren, hvis den mister den institutionelle støtte. For øjeblikket har Kommissionen ikke forelagt Rådet noget forslag, som specifikt vedrører nødder. Imidlertid henledes det ærede parlamentsmedlems opmærksomhed på det svar, som på Kommissionens vegne er givet af Franz Fischler på skriftlig forespørgsel nr. E-0524/00(3); i henhold hertil er Kommissionen snarere stemt for sociale og miljømæssige støtteforanstaltninger, dvs. inden for rammerne af lovgivningen om udvikling af landdistrikterne.

(1) Forordning (EØF) nr. 789/89, EFT L 85 af 30.3.1989.

(2) Forordning (EF) nr. 2200/96, EFT L 297 af 21.11.1996.

(3) Svaret har endnu ikke været offentliggjort i EFT.